**OBEC ŠARIŠSKÁ PORUBA**

**Z Á P I S N I C A**

**zo zasadnutia Obecného zastupiteľstva konaného dňa 30. 09. 2015**

**1. Otvorenie**

Riadne zasadnutie Obecného zastupiteľstva otvoril starosta obce. Zasadnutia sa zúčastnili štyria poslanci OZ a hlavná kontrolórka obce. Poslanec D. Ďurana sa ospravedlnil pre pracovnú zaneprázdnenosť.

**2. Určenie zapisovateľa a overovateľov zápisnice**

Za zapisovateľa zápisnice bol určený P. Cina a za overovateľov zápisnice Ľ. Beňová a I. Gaľová.

**3.** **Schválenie programu zasadnutia**

Za navrhnutý program zasadnutia OZ hlasovali poslanci nasledovne:

 ZA: 4 PROTI: 0 ZDRŽALI SA: 0

*Uznesenie č. 22/2015 zo dňa 30. 9. 2015:*

Obecné zastupiteľstvo v Šarišskej Porube schvaľuje program zasadnutia OZ.

**4.** **Kontrola prijatých uznesení**

* Stretnutie zástupcov Rómov ohľadom vývozu odpadu - uskutočnilo sa. OcÚ eviduje dlh obyvateľov rómskej osady za vývoz odpadu vo výške okolo 4 a pol tis. Eur.

Rómovia na stretnutí vyjadrili názor, že chcú domové zberné nádoby pre každú domácnosť namiesto stáleho veľkoobjemového kontajnera. Tie by v deň vývozu komunálneho odpadu priniesli na dostupné miesto pre zberné auto.

1. Gaľová: - súhlasí za podmienky, že dlžníci vyrovnajú svoje dlhy za vývoz odpadu.

* Vytlačenie zápisníc a uznesení do 21. 7. - termín sa nepodarilo dodržať. Uznesenia zo zasadnutí OZ v roku 2015 boli na podpis predložené až dnes pred zasadnutím.

P. Cina: - upozornil, že predtým dohodnuté zverejnenie uznesení a zápisníc nebolo dodržané. Na obecnej internetovej stránke sú k dnešnému dňu zverejnené iba uznesenia zo zasadnutí v roku 2015; chýbajú zápisnice a dokonca boli vymazané aj dokumenty zo zasadnutí v roku 2014.

* Vyžiadanie ďalších ponúk na dodávku kopírky pre ZŠ – starosta nerešpektoval požiadavku a svojvoľne bez odobrenia poslancov zakúpil kopírku od dodávateľa, ktorého ponuku poslanci odmietli na predošlom zasadnutí, hoci v tom čase mal ponuku aj od ďalšieho predajcu. Pre objektívnosť treba uviesť, že cena zakúpenej kopírky bola nižšia ako prvá ponuka a nevyžadovala verejné obstarávanie.
* Úprava tarifného platu zamestnankyne OcÚ – v prípade admin. pracovníčky OcÚ p. H. Martonovej došlo v zmysle novely Zákona č. 553/2003 Z. z. k zmene tarifnej triedy zo 7. na 5. triedu vzhľadom k úlohám, ktoré menovaná vykonáva. Menovaná nesplnila požiadavku uloženú jej poslancami na vypracovanie snímku jej pracovného dňa a požiadala o skončenie pracovného pomeru dohodou (bližšie v bode 11 tejto zápisnice). Starosta ďalej informoval poslancov o realizovanom zvýšení tarifných platov nepedagogických zamestnancov MŠ a ZŠ na základe zmeny vyššie uvedeného zákona.
* Podmienky vyplácania osobného a tarifného príplatku zamestnancov: - starosta informoval o zistených skutočnostiach na oddelení PaM.

Niektorí zamestnanci ešte nemajú podpísané nové platové dekréty kvôli administratívnej chybe (nesprávne pridelená výška základnej mzdy).

P. Cina: - nerealizovala sa na predošlom zasadnutí prejednaná úprava osobného príplatku upratovačiek. V prípade p. Ďuranovej (ZŠ) zvýšenie, v prípade p. Verčimákovej (MŠ) zníženie príplatku vzhľadom k objemu vykonanej práce a pracovnému úväzku menovaných.

**5.** **MŠ, ZŠ, ŠJ – stravovanie, požiadavky**

Starosta oboznámil poslancov o súčasnom stave v oblasti rozšírenia stravovania aj pre zamestnancov obce. Realizovalo sa výdajné okienko v dverách kuchyne ŠJ, pre zvýšenie kapacity kuchyne sú kúpené zariaďovacie predmety (okrem kuchynského riadu), ktoré budú v krátkom čase namontované.

Starosta eviduje dve námietky zo strany zamestnancov: p. Chomjaková a Ďuranová sa odmietajú stravovať z dôvodu dodržiavania diéty.

ZŠ – vymeniť biele vertikálne žalúzie za tmavé pre nedostatočné zatemnenie učebne v prípade používania interaktívnej tabule pri vyučovaní,

* učiteľky chcú prípojku internetu do malej budovy ZŠ,
* odvetranie vlhkosti v sklade malej budovy,
* vybaviť žumpu malej budovy petlicami na visiaci zámok, visiace zámky osadiť na poklopy oboch žúmp,
* vypísať konkurz na nového asistenta učiteľa pre rómskych žiakov (p. Onofrejová končí),
* školská agenda – pracovníčky OcÚ ju neovládajú,
* upozornenie kontrolórky obce na priebežnú kontrolu čerpania financií zo školského účtu.

ŠJ – zariadenia na úpravu kuchyne sú kúpené, len ich je potrebné namontovať (p. Hudák?),

- potrebné ešte dokúpiť kuchynský riad väčších objemov; zoznam dodá kuchárka.

**6.** **Plán hospodárskeho a sociálneho rozvoja (PHSR) obce.**

Naša obec bola vybraná v rámci uvedeného programu na prednostnú realizáciu niektorých projektov v prospech rómskej komunity (napr. komunitné centrum, vodovodná prípojka a pod.) s možnosťou rozšírenia aktivít aj pre iné oblasti v obci.

Podmienkou je vypracovať hore uvedený PHSR a doňho zakomponovať budúce projekty realizovateľné v obci.

Poslanci do budúceho týždňa majú predložiť svoje podnety na doplnenie PHSR, príp. požiadavky na zmenu územného plánu obce. Starosta sa pokúsi zvolať stretnutie poslancov so spracovateľom ÚP obce p. Nedelkom a p. Chomaničom zo spoločnosti Interprofis (poradca pre spracovanie PHSR obcí).

OZ v Šar. Porube týmto berie na vedomie Návrh Rámcovej mandátnej zmluvy medzi Interprofis, s.r.o. Prešov a obcou Šarišská Poruba.

**7.** **Zmluva o dielo medzi OcÚ a Potraviny Poliaková**

Predmetom je výroba potravinových balíčkov pre žiakov ZŠ zo znevýhodneného sociálneho prostredia (jeden balíček v hodnote 1 Eura).

* Poslanci navrhujú upraviť v zmluve dobu splatnosti zo 7 na 15 dní.
* OZ ukladá starostovi zabezpečiť na ÚVZ vybavenie tzv. hygienického minima pre p. Ďuranovú pre výdaj predmetných balíčkov žiakom.

Za podpísanie uvedenej zmluvy o dielo hlasovali poslanci nasledovne:

 ZA: 4 PROTI: 0 ZDRŽALI SA: 0

*Uznesenie č. 23/2015 zo dňa 30 . 9. 2015:*

Obecné zastupiteľstvo v Šarišskej Porube schvaľuje podpísanie Zmluvy o dielo medzi OcÚ a Potraviny Poliaková.

**8.** **Zmluva o údržbe a servise multifunkčného zariadenia v ZŠ**

Jedná sa o kombináciu kopírky, tlačiarne a skenera zn. Xerox dodanú začiatkom tohto školského roka (pozri bod 4 tejto zápisnice).

Zmluva sa zatiaľ nepodpisuje, keďže poslancom bola predložená až na dnešnom zasadnutí – pre jej veľký rozsah je potrebné si bližšie preštudovať zmluvné podmienky.

**9.** **Zmluva o uzavretí budúcej zmluvy s Natur Pack, s.r.o.**

Zmluva sa zatiaľ nepodpisuje, keďže poslancom bola predložená až na dnešnom zasadnutí – nie je známy presný predmet zmluvy ani zmluvné podmienky (preštudovať).

**10.** **Projekty podané a schválené obci**

Výstavba novej zvonice – v realizácii, hoci ešte nie je podpísaná zmluva o dielo!

Z prostriedkov MF SR obec dostala príspevok vo výške 6.900 Eur (Pozn. pri 10 % - nej spoluúčasti obce).

Výberové konanie na dodávateľa bolo robené v r. 2012 – bola vybraná firma p. Valíčka a vtedajší rozpočet bol na sumu 16 tis. Eur!)

I. Gaľová: - pri podpise zmluvy o dielo na zvonicu je potrebné rešpektovať výšku poskytnutého príspevku!

Starosta: - dodávateľ nie je schopný realizovať stavbu len z prostriedkov schváleného príspevku, požaduje navýšenie min. o 1 tis. Eur.

* OZ ukladá starostovi urýchlene pripraviť Návrh zmluvy na výstavbu zvonice po dohode s dodávateľom pri akceptovaní našich požiadaviek v oblasti ceny dodávky.

Kamerový systém obce – podaný projekt s predpokladanou výškou investície cca 11 tis. Eur.

**11.** **Výpoveď zo zamestnania p. H. Martonovej + pracovná zmluva p. S. Semančíkovej**

1. OZ v Šar. Porube berie na vedomie žiadosť p. H. Martonovej o skončenie pracovného pomeru dohodou ku dňu 30. 9. 2015 a súhlasí za podmienky, že fyzicky a administratívne odovzdá pokladňu svojej nástupkyni p. S. Semančíkovej formou Odovzdávacieho a preberacieho protokolu.
2. S. Semančíková končí na OcÚ 30. 9. 2015 polročnú absolventskú prax a po vzájomnej dohode so starostom pokračuje uzatvorením pracovnej zmluvy na 1 rok so skúšobnou dobou 3 mesiace od 1. 10. 2015.

H. Bakaľarová: - starosta upozorní p. S. Semančíkovú pri podpise zmluvy na nutnosť zaúčať sa do účtovníctva obce počas skúšobnej doby.

Starosta: - tarifná trieda a výška nástupného platu pri zohľadnení stupňa vzdelania a absencie ďalšej praxe konzultovaná s p. Mihályovou.

P. Cina: - otázka, či schválená odmena p. S. Semančíkovej za prácu nadčas počas trvania PN p. H. Martonovej už bola vyplatená (Pozn. 270 Eur v hrubom).

Starosta uviedol, že časť bol vyplatená a zostatok sa jej doplatí ku mzde po podpise jej pracovnej zmluvy.

**12.** **Menšie obecné služby (MOS) v obci - koordinátor**

Počas októbra majú pracovníci zamestnaní v rámci MOS prerušené pracovné dohody; zo strany ÚPSVAR im bude ponúknutá práca na 2 hodiny týždenne (§ 10).

Starosta: - navrhuje p. M. Plančárovú na vykonávanie činnosti koordinátora AČ a MOS v rámci § 52a zákona č. 5/2004 Z. z. o službách zamestnanosti, t. j. formou dobrovoľníckej služby. Táto služba sa vykonáva v rozsahu 20 hodín týždenne nepretržite počas 6 kalendárnych mesiacov. Príspevok sa poskytuje mesačne vo výške stanovenej uvedeným zákonom (podľa starostu vo výške ŽM) zo strany UPSVAR.

Poslanci : - súhlasia, ak odmena koordinátorky bude plne hradená z úradu práce.

**13.** **Plán rozvoja vidieka (PRV) 2015 – príprava projektov**

* možno využiť vypracované projekty,
* v rámci uvedeného programu by mali byť v októbri zverejnené nové výzvy.

**14.** **Kompostovisko – I. etapa**

Starosta: - zberný dvor pri rómskej osade navrhuje vyhlásiť za zmarenú investíciu, preto na 2. etapu ani nežiadal financie.

Za uvedený návrh hlasovali poslanci nasledovne:

 ZA: 4 PROTI: 0 ZDRŽALI SA: 0

*Uznesenie č. 24/2015 zo dňa 30. 9. 2015:*

Obecné zastupiteľstvo v Šarišskej Porube schvaľuje kompostovisko za zmarenú investíciu.

**15.** **Stanovisko kontrolórky obce k hospodáreniu za mesiace 1 – 6/2015**

H. Bakaľarová: - podrobne informovala o vkladoch a výberoch na obecnom a školskom účte a tiež o stave pokladne za jednotlivé mesiace,

- celková suma vybratá z účtu ku dňu 30. 6. 2015 bola 5 834,70 Eur, pričom na uvedenú sumu nebola prijatá dotácia!

Starosta: - tvrdí, že k dňu konania zasadnutia táto suma už nedosahuje ani výšku 2 tis. Eur a celý tento zostatok bude zlikvidovaný do konca októbra.

**16.** **Diskusia**

Starosta: - poďakoval poslancom a hasičom za opravu chodníka pri cintoríne,

- informácia o postupe dievčat z DHZ na celoslovenskú súťaž: – je potrebné zabezpečiť autobus pre ich dopravu na uvedenú akciu,

- požiadavka riaditeľky MŠ na zabezpečenie odkladacej skrinky: - zistí presné rozmery skrinky a na ich základe sa kúpi hotový výrobok alebo sa dá vyrobiť stolárovi.

I. Gaľová: - je potrebné pripraviť každoročné stretnutie dôchodcov obce (november?),

- navrhnúť vhodný upomienkový darček,

- starosta má upozorniť predstaviteľov rímsko-kat. cirkvi na nepovolené zásahy v obecnom Dome smútku (po skončení bohoslužieb zvesiť náboženské obrazy zo steny).

P. Cina: - obnoviť prevádzkový predpis na vstupnej bránke multifunkčného ihriska, hlavne kvôli upozorneniu športovcov na zákaz pohybu v nepovolenej obuvi,

- na základe upozornenia občanov požiadavka na výrub solitérneho smreka v „katolíckej časti“ cintorína (pri silnom vetre hrozí jeho zlomenie) – návrh na jeho porezanie na píle v Kapušanoch a následné využitie reziva pri realizácii niektorého projektu v obci,

- starosta má pokračovať v riešení problematiky vlastníkov pozemkov pri hranici s obcou Lipníky: - navrhuje listami si vyžiadať písomné stanovisko vlastníkov nezúčastnených na pracovnom stretnutí v júni tohto roka v KD v Šarišskej Porube k predmetnej veci. Návrh termínu: do konca kalendárneho roka.

- pre zmenu v ÚP obce je vhodné poznať aj názory ostatných občanov, nielen poslancov (doteraz nebolo uskutočnené sľubované verejné zhromaždenie občanov).

**17.** **Návrh na uznesenie**

Obecné zastupiteľstvo schválilo uznesenie zo zasadnutia konaného dňa 30. 9. 2015, ktoré tvorí samostatnú prílohu tejto zápisnice.

Poslanci hlasovali nasledovne:

ZA: 4 PROTI: 0 ZDRŽALI SA: 0

**18. Záver**

Starosta obce poďakoval všetkým za účasť a zasadnutie OZ ukončil.

Zapisovateľ:

Zástupca starostu: Overovatelia: Starosta obce: